SAL-vlugte gekanselleer ná tegniese probleme ook Comair se vlerke knipArgieffoto (Foto: Comair/Facebook) Die Suid-Afrikaanse Lugdiens (SAL) het nou óók van sy vlugte opgeskort sodat van sy vliegtuie nagegaan kan word in ooreenstemming met bepalings van die Burgerlugvaartowerheid (BLO). Tlali Tlali, SAL-woordvoerder, sê die besluit is geneem ná ŉ oorsig-inspeksie by sy tegniese afdeling, SAA Tegnies (SAAT). Die BLO het Comair, wat British Airways en die laekostelugredery Kulula in Suid-Afrika bedryf, Maandagaand kennis gegee dat daar tydens ŉ onlangse oudit van sy instandhoudings- en tegniese diensteverskaffer, SAAT, onreëlmatighede gevind is. “Die vliegtuie wat geraak word, mag nie vlieg tot die nodige regstellende stappe gedoen is nie,” het Comair in ŉ verklaring gesê. Comair sê hy het gebeurlikheidsplanne gereed om ontwrigting tot die minimum te beperk en het onderneem om klante op hoogte van sake te hou. “Ons vra ons klante om verskoning vir enige ontwrigting aan hul reisplanne en waardeer hul steun. Ons werk nou saam met SAAT om die probleme uit te stryk en ons vlugte so gou moontlik weer terug op skedule te kry.” Die redery sê hy is verbind tot die verskaf van ŉ veilige, betroubare en ŉ hoë gehalte diens aan klante en sê die veiligheid van passasiers en sy personeel is sy topprioriteit. Comair sê ook hy handhaaf steeds sy bedryfsveiligheidsakkreditasie van die Internasionale Lugvaartvereniging (Iata) en word deur British Airways International, Boeing én die BLO geoudit. Die SAL sê hy het vier plaaslike vlugte gekanselleer en het sommige vlugte gekombineer of gaan gebruik maak van groter vliegtuie om passasiers te akkommodeer. “Dit het die ongerief vir klante beduidend verminder,” het Tlali gesê. Die SAL moes inderhaas planne beraam om passasiers te akkomodeer. Dié vlugte word geraak. Die redery het klante ook om verskoning gevra. “Die SAL verstaan dat die BLO se inspeksie in ooreenstemming met sy bepalings gedoen is en nodig is om voldoening en veiligheid te verseker.” Die BLO se bevinding is net een van die jongste probleme wat die SAL en SAAT van een krisis na die volgende laat steier. Maroela Media het vroeër berig die SAL het verlede week ontken dat sy tegniese afdeling (SAAT) nagemaakte onderdele gebruik wanneer vliegtuie van sy laekoste-redery Mango – of vliegtuie van enige ander redery wat hy bedien – versien word. Die SAL se reaksie het gekom ná ŉ Sunday Times-berig oor ŉ ondersoek wat gedoen word nadat ŉ Boeing van Mango tydens ŉ vlug tussen Johannesburg en Kaapstad skielik begin duik het. Luidens die berig is die skuld vir die voorval gepak op ŉ defektiewe onderdeel wat SAAT geïnstalleer het. Die SAL-raad het toe gesê alle komponente en onderdele word van goedgekeurde verskaffers verkry en dat alle ondersteunende dokumente voldoen aan die BLO se vereistes. Comair het verlede jaar aangekondig hy gaan sy instandhoudingswerk toenemend na die buiteland skuif, terwyl hy sy eie werkswinkels in samewerking met die Duitse redery Lufthansa op die been kry.